CELEX: 32017D0074
Language: el
Date: 2016-11-25 00:00:00
Title: Εκτελεστική απόφαση (ΕΕ) 2017/74 της Επιτροπής, της 25ης Νοεμβρίου 2016, για τον καθορισμό κοινού δείκτη φορολογικής σήμανσης του πετρελαίου ντίζελ και του φωτιστικού πετρελαίου [κοινοποιηθείσα υπό τον αριθμό C(2016) 7546]

14.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 10/7
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/74 ΤΗΣ ΕΠΙΤΡΟΠΉΣ
   της 25ης Νοεμβρίου 2016
   για τον καθορισμό κοινού δείκτη φορολογικής σήμανσης του πετρελαίου ντίζελ και του φωτιστικού πετρελαίου
   
      
         [κοινοποιηθείσα υπό τον αριθμό C(2016) 7546]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 95/60/ΕΚ του Συμβουλίου, της 27ης Νοεμβρίου 1995, σχετικά με τη φορολογική σήμανση του πετρελαίου ντίζελ και του φωτιστικού πετρελαίου (1), και ιδίως το άρθρο 2 παράγραφος 2,
   Εκτιμώντας τα ακόλουθα:
   
               (1)
            
            
               Για την εύρυθμη λειτουργία της εσωτερικής αγοράς, και ιδίως για την πρόληψη της φοροδιαφυγής, η οδηγία 95/60/ΕΚ προβλέπει ένα κοινό σύστημα σήμανσης για την ταυτοποίηση του πετρελαίου ντίζελ που υπάγεται στον κωδικό 2710 00 69 της Συνδυασμένης Ονοματολογίας (ΣΟ), και για το φωτιστικό πετρέλαιο που υπάγεται στον κωδικό ΣΟ 2710 00 55, τα οποία διατίθενται στην κατανάλωση απαλλαγμένα από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης. Ο πρώτος κωδικός διασπάστηκε στους κωδικούς ΣΟ 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 και 2710 20 199, ώστε να ληφθεί υπόψη η περιεκτικότητα του πετρελαίου ντίζελ σε θείο και η ύπαρξη βιοντίζελ στο πετρέλαιο ντίζελ, ο δε δεύτερος κωδικός ενσωματώθηκε στον κωδικό ΣΟ 2710 19 25 (2).
            
         
               (2)
            
            
               Στην εκτελεστική απόφαση 2011/544/ΕΕ της Επιτροπής (3) καθορίσθηκε το προϊόν το οποίο είναι γνωστό με την επιστημονική του ονομασία Ν-αιθυλο-Ν-[2-(1-ισοβουτοξυαιθοξυ)αιθυλο]-4-(φαινυλαζω)ανιλίνη (Solvent Yellow 124) ως ο κοινός δείκτης φορολογικής σήμανσης που προβλέπει η οδηγία 95/60/ΕΚ για τη σήμανση του πετρελαίου ντίζελ και του φωτιστικού πετρελαίου, τα οποία δεν έχουν φορολογηθεί με τον πλήρη συντελεστή που εφαρμόζεται σε αυτά τα ενεργειακά προϊόντα όταν χρησιμοποιούνται ως καύσιμο κινητήρων.
            
         
               (3)
            
            
               Σύμφωνα με το άρθρο 2 της απόφασης 2011/544/ΕΚ η εκτελεστική απόφαση 2011/544/ΕΕ θα επανεξετασθεί μέχρι τις 31 Δεκεμβρίου 2016 το αργότερο υπό το πρίσμα των τεχνικών εξελίξεων στο πεδίο των συστημάτων σήμανσης και αφού ληφθεί υπόψη η ανάγκη καταπολέμησης της δόλιας χρήσης των πετρελαιοειδών που απαλλάσσονται από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης.
            
         
               (4)
            
            
               Στο πλαίσιο της διαδικασίας επανεξέτασης, η Επιτροπή προκήρυξε πρόσκληση εκδήλωσης ενδιαφέροντος για την υποβολή προϊόντων κατάλληλων να χρησιμοποιηθούν ως δείκτης φορολογικής σήμανσης του πετρελαίου ντίζελ και του φωτιστικού πετρελαίου (4). Η Επιτροπή επιζητεί να προσδιορισθεί μια ουσία σήμανσης, η οποία με βάση δέσμη προκαθορισμένων κριτηρίων θα έχει καλύτερες επιδόσεις από την ουσία που χρησιμοποιείται επί του παρόντος.
            
         
               (5)
            
            
               Επειδή η επανεξέταση δεν έχει ολοκληρωθεί, πρέπει να συνεχισθεί η χρήση του Solvent Yellow 124 ως κοινού φορολογικού δείκτη κατά την έννοια της οδηγίας 95/60/ΕΚ και υπό τους όρους που προβλέπει η εν λόγω οδηγία.
            
         
               (6)
            
            
               Η παρούσα απόφαση δεν απαλλάσσει καμία επιχείρηση από τις υποχρεώσεις που υπέχει δυνάμει του άρθρου 102 της Συνθήκης.
            
         
               (7)
            
            
               Οι δυνατότητες που θα δημιουργηθούν από τις μελλοντικές επιστημονικές εξελίξεις πρέπει να ληφθούν υπόψη για τον καθορισμό προθεσμίας επανεξέτασης της παρούσας απόφασης.
            
         
               (8)
            
            
               Πρέπει να πραγματοποιηθεί επανεξέταση της παρούσας απόφασης οποτεδήποτε πριν από τη λήξη της προθεσμίας αυτής, εάν το Solvent Yellow 124 αποδειχθεί ότι προκαλεί αύξηση της φοροδιαφυγής ή ότι βλάπτει την υγεία ή το περιβάλλον ή εάν η Επιτροπή βρει ουσία με καλύτερες επιδόσεις από το Solvent Yellow 124.
            
         
               (9)
            
            
               Ως εκ τούτου, η εκτελεστική απόφαση 2011/544/ΕΕ θα πρέπει να αντικατασταθεί.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ειδικών φόρων κατανάλωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κοινός φορολογικός δείκτης που προβλέπει η οδηγία 95/60/ΕΚ για τη σήμανση όλων των πετρελαιοειδών που εμπίπτουν στους κωδικούς ΣΟ 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 και 2710 20 19, καθώς και του φωτιστικού πετρελαίου που εμπίπτει στον κωδικό ΣΟ 2710 19 25, είναι η ουσία Solvent Yellow 124, όπως ορίζεται στο παράρτημα της παρούσας απόφασης.
   Τα κράτη μέλη καθορίζουν στα 6 mg τη μικρότερη και στα 9 mg τη μεγαλύτερη περιεκτικότητα σε δείκτη ανά λίτρο πετρελαιοειδούς.
   Άρθρο 2
   Η παρούσα απόφαση θα επανεξεταστεί το αργότερο έως τις 31 Δεκεμβρίου 2021 υπό το πρίσμα των τεχνικών εξελίξεων στο πεδίο των συστημάτων σήμανσης και αφού ληφθεί υπόψη η ανάγκη καταπολέμησης της δόλιας χρήσης των ενεργειακών προϊόντων που απαλλάσσονται από τον ειδικό φόρο κατανάλωσης ή υπόκεινται σε μειωμένο συντελεστή ειδικού φόρου κατανάλωσης.
   Η επανεξέταση θα πραγματοποιηθεί ενωρίτερα εφόσον αποδειχθεί ότι το Solvent Yellow 124 προκαλεί αύξηση της φοροδιαφυγής ή ότι βλάπτει την υγεία ή το περιβάλλον ή εφόσον η Επιτροπή βρει ουσία με καλύτερες επιδόσεις από το Solvent Yellow 124.
   Άρθρο 3
   Η εκτελεστική απόφαση 2011/544/ΕΕ καταργείται.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Νοεμβρίου 2016.
      
         
            Για την Επιτροπή
         
         Pierre MOSCOVICI
         
            Μέλος της Επιτροπής
         
      
   
   
      (1)  ΕΕ L 291 της 6.12.1995, σ. 46.
   
      (2)  Οι κωδικοί της συνδυασμένης ονοματολογίας είναι εκείνοι του εκτελεστικού κανονισμού (ΕΕ) 2015/1754 της Επιτροπής, της 6ης Οκτωβρίου 2015, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 285 της 30.10.2015, σ. 1).
   
      (3)  Εκτελεστική απόφαση 2011/544/ΕΕ της Επιτροπής, της 16ης Σεπτεμβρίου 2011, για τη θέσπιση κοινού συστήματος φορολογικής σήμανσης του πετρελαίου ντίζελ και του φωτιστικού πετρελαίου (ΕΕ L 241 της 17.9.2011, σ. 31).
   
      (4)  ΕΕ C 299 της 11.9.2015, σ. 28.
   
      ΠΑΡΑΡΤΗΜΑ
      
                  1.
               
               
                  Ταυτοποίηση σύμφωνα με τον χρωματικό δείκτη: Solvent Yellow 124.
                  
               
            
                  2.
               
               
                  Επιστημονική ονομασία: [Ν-αιθυλο-Ν-[2-(1-ισοβουτοξυαιθοξυ)αιθυλο]-4-(φαινυλαζω)ανιλίνη.